Ninsabu qabel summit li matulu l-mexxejja tal-UE ser jiddiskutu l-innovazzjoni, il-ġejjieni Ewropew għall-Balkani tal-Punent, u r-rispons għall-politiki tal-President Trump dwar il-kummerċ u l-Iran. Nibdew bl-ikla tagħna llejla, ser ikollna dibattitu dwar l-innovazzjoni u l-ekonomija diġitali. L-Ewropa waqgħet lura meta mqabbla ma' ekonomiji kbar oħra f'termini ta' innovazzjoni. L-innovazzjoni mistennija jkollha impatt fuq ħajjitna fis-snin li ġejjin b'ritmu dejjem jiżdied aktar minn qatt qabel, li tqajjem mhux biss tama iżda wkoll kwistjonijiet etiċi. L-Ewropa teħtieġ li tieħu sehem attiv f'din it-trasformazzjoni, peress li ser tkun ir-realtà tal-Ewropej kollha. Huwa għalhekk li llejla, jien ser nistaqsi lill-mexxejja tal-UE żewġ mistoqsijiet: X'iridu jagħmlu fil-livell tal-UE biex tingħata spinta għall-innovazzjoni rivoluzzjonarja? : Kif iridu l-UE ssir attur ewlieni fil-qasam tal-big data? Wara li l-ġimgħa li għaddiet tħabbar l-irtirar tal-Istati Uniti mill-Pjan ta' Azzjoni Komprensiv Konġunt mal-Iran, għandna bżonn front Ewropew magħqud. Irrid lill-mexxejja jikkonfermaw mill-ġdid li l-UE żżomm mal-ftehim sakemm l-Iran jagħmel l-istess. Il-Ftehim huwa tajjeb għas-sigurtà Ewropea u dinjija, u huwa għalhekk li għandna nżommuh. Minkejja l-eżitazzjoni tal-Istati Uniti. Ser inħarsu wkoll lejn opzjonijiet għall-UE biex kumpaniji Ewropej jiġu protetti minn konsegwenzi negattivi tad-deċiżjoni tal-Istati Uniti. U rrid li l-Kummissjoni Ewropea tingħata l-approvazzjoni, sabiex tkun lesta biex taġixxi kull meta l-interessi Ewropej jiġu affettwati. Jenħtieġ infittxu wkoll modi, flimkien ma' sħab oħra, biex jindirizzaw it-tħassib reali ħafna dwar il-programm ta' missili ballistiċi tal-Iran u l-attivitajiet reġjonali tiegħu. Il-kummerċ huwa suġġett ieħor għad-diskussjoni tal-lejla. Aħna ser niddeċiedu dwar l-aħjar triq 'il quddiem fir-relazzjonijiet kummerċjali bejn l-UE u l-Istati Uniti. Hawnhekk ukoll, l-għaqda hija l-akbar saħħa tagħna. U l-għan tiegħi huwa sempliċi: ma niċċaqalqux mill-pożizzjoni tagħna. Dan ifisser eżenzjoni permanenti mit-tariffi tal-Istati Uniti fuq l-aluminju u l-azzar jekk ikollna niddiskutu l-possibilità ta' liberalizzazzjoni kummerċjali mal-Istati Uniti. L-UE u l-Istati Uniti huma ħbieb u sħab, għalhekk it-tariffi tal-Istati Uniti ma jistgħux jiġu ġġustifikati fuq il-bażi tas-sigurtà nazzjonali. Huwa assurd li anke taħseb li l-UE tista' tkun ta' theddida għall-Istati Uniti. Jeħtiġilna nġibu lura r-realtà f'din id-diskussjoni, li mhuwiex il-każ illum. Għada, ser niltaqgħu mas-sħab tagħna tal-Balkani tal-Punent b'mod kollettiv għall-ewwel darba fi ħmistax-il sena. Din ser tkun opportunità biex iż-żewġ naħat jirriaffermaw li l-perspettiva Ewropea tibqa' l-għażla ġeostrateġika tal-Balkani tal-Punent. Lil hinn mill-perspettiva fit-tul, irridu nuru li aħna nagħtu każ l-iżvilupp soċjo-ekonomiku fir-reġjun hawn u issa stess. L-investiment f'kollegamenti infrastrutturali u umani mal-Balkani tal-Punent u fi ħdanhom huwa fl-aħjar interess tal-UE. U dan ser ikun l-objettiv tas-summit tagħna. Nittama li nġib lill-ħbieb tagħna tal-Balkani tal-Punent eqreb lejn l-UE. Dak kollu li ser nkunu qed niddiskutu llum u għada, għandu dimensjoni globali. M'għandi l-ebda dubju li fix-xena globali l-ġdida, l-Ewropa jew ser tkun waħda mill-parteċipanti ewlenin, jew pedina. Din hija l-unika alternattiva reali. Sabiex tkun is-suġġett u mhux l-oġġett tal-politika globali, l-Ewropa trid tkun magħquda ekonomikament, politikament u anke militarment bħal qatt qabel. B'mod aktar sempliċi: jew nkunu flimkien, jew ma nkunu xejn flimkien. Minbarra l-isfidi politiċi tradizzjonali bħall-avvanz taċ-Ċina, jew il-pożizzjoni aggressiva tar-Russja, illum qed naraw quddiemna fenomenu ġdid: l-assertività kapriċċuża tal-amministrazzjoni Amerikana. Meta wieħed iħares lejn l-aħħar deċiżjonijiet tal-President Trump wieħed jista' saħansitra jaħseb: bi ħbieb bħal dawk min jeħtieġ għedewwa. Iżda frankament, l-Ewropa għandha tkun grata lill-President Trump. Għaliex minħabba fih ħlisna mill-illużjonijiet kollha. Huwa ġagħlna nirrealizzaw li jekk ikollok bżonn daqqa t'id, fl-aħħar issibha x'imkien. L-Ewropa għandha tagħmel dak kollu li huwa fis-setgħa tagħha biex tipproteġi, minkejja l-atmosfera tal-lum, ir-rabta transatlantika. Iżda fl-istess ħin irridu nkunu mħejjija għal dawn ix-xenarji, fejn ikollna naġixxu waħidna. Għandna biżżejjed potenzjal biex nilqgħu l-isfida. Iżda li neħtieġu huma aktar għaqda u determinazzjoni politika. M'hemm l-ebda raġuni oġġettiva waħda għaliex l-Ewropa għandu jkollha kumplessi dwar xi ħadd ieħor. Li aħna Ewropej hija raġuni biex inkunu kburin. Għandna dritt u obbligu li nkunu fiduċjużi u kburin, kemm meta mal-għedewwa tagħna kif ukoll meta ma' sħabna. U dan huwa dak li, f'ċertu sens, is-summit tagħna ser jittratta. Ara l-paġna tal-laqgħa